Ο Διαγωνισμός Τραγουδιού της Eurovision 2016 ήταν ο 61ος διαγωνισμός τραγουδιού της Eurovision. Διεξήχθη στη Σουηδία για έκτη φορά μετά τη νίκη του Μονς Σέλμερλεβ με το τραγούδι "Heroes" στο διαγωνισμό του 2015 στη Βιέννη της Αυστρίας. Στις 8 Ιουνίου 2015, ο τηλεοπτικός φορέας της Σουηδίας, SVT, ανακοίνωσε ότι χώρος διεξαγωγής του διαγωνισμού θα είναι η Ericsson Globe Arena, στη Στοκχόλμη. Ήταν η τρίτη φορά που ο διαγωνισμός διεξήχθη στη Στοκχόλμη, έπειτα από το 1975 και το 2000, με τον τελευταίο επίσης να έχει διεξαχθεί στην Ericsson Globe. Όπως συμβαίνει από το 2008 και μετά, ο διαγωνισμός αποτελούταν από 2 Ημιτελικούς και το Μεγάλο Τελικό. Στη συνεδρίαση των επικεφαλής των αντιπροσωπειών που πραγματοποιήθηκε στις 16 Μαρτίου του 2015 στη Βιέννη, ανακοινώθηκε ότι οι προκαταρκτικές ημερομηνίες για τους δύο ημιτελικούς είναι 10 και 12 Μαΐου, με τον τελικό στις 14 Μαΐου 2016.